CELEX: C2006/010/23
Language: fi
Date: 2006-01-14 00:00:00
Title: Asia C-389/05: Euroopan yhteisöjen komission  27.10.2005  Ranskan tasavaltaa vastaan nostama kanne

14.1.2006   
            
            
               FI
            
            
               Euroopan unionin virallinen lehti
            
            
               C 10/12
            
         Euroopan yhteisöjen komission 27.10.2005 Ranskan tasavaltaa vastaan nostama kanne
   (Asia C-389/05)
   (2006/C 10/23)
   Oikeudenkäyntikieli: ranska
   Euroopan yhteisöjen komissio on nostanut 27.10.2005 Euroopan yhteisöjen tuomioistuimessa kanteen Ranskan tasavaltaa vastaan. Kantajan asiamies on A. Bordes ja prosessiosoite Luxemburgissa.
   Euroopan yhteisöjen komissio vaatii, että yhteisöjen tuomioistuin
   
               1)
            
            
               toteaa, että Ranskan tasavalta ei ole noudattanut EY 43 ja EY 49 artiklan mukaisia velvoitteitaan, koska se on varannut nautojen keinosiemennykseen liittyvät toiminnat yksinomaan Ranskassa luvan saaneille keinosiemennysasemille.
            
         
               2)
            
            
               velvoittaa Ranskan tasavallan korvaamaan oikeudenkäyntikulut.
            
         Oikeudelliset perusteet ja pääasialliset perustelut
   EY 43 ja EY 49 artiklassa määrätään sijoittautumisvapaudesta ja palvelujen tarjoamisen vapaudesta. EY 46 artiklassa määrätään lisäksi, että näiden artiklojen määräykset ja niiden nojalla toteutetut toimenpiteet eivät rajoita niiden lakien, asetusten ja hallinnollisten määräysten soveltamista, joiden mukaan ulkomaalaisiin sovelletaan erityissääntelyä yleisen järjestyksen tai turvallisuuden taikka kansanterveyden perusteella. Viimeksi mainittu määräys ei kuitenkaan ole kysymyksessä tässä asiassa, koska komission kanneperuste ei koske erityissääntelyä, jota sovellettaisiin ulkomaalaisiin, jotka haluaisivat harjoittaa keinosiemennystoimintaa Ranskassa, vaan sitä, että yhteisön kansalaisten on oikeudellisesti ja tosiasiallisesti mahdotonta ryhtyä harjoittamaan tätä toimintaa sen vuoksi, että Ranskassa keinosiemennysasemille on varattu monopoli erityisesti kahden Ranskan lainsäädäntöön sisältyvän säännöksen turvin.
   Keinosiemennyspalvelut ovat Ranskassa keinosiemennysasemien tosiasiallinen ja oikeudellinen monopoli, joka estää muista jäsenvaltioista peräisin olevien näiden palvelujen tarjoajien mahdollisuuden harjoittaa tätä toimintaa, oli kyse sitten sijoittautumisoikeuden käyttämisestä tai palvelujen vapaasta tarjoamisesta. Ranskan viranomaiset vetoavat terveyteen liittyviin seikkoihin, joilla niiden mukaan voidaan oikeuttaa sellaisten kansallisten toimenpiteiden toteuttaminen tai voimassa pitäminen, jotka rajoittavat näitä kahta perustamissopimuksessa määrättyä vapautta niin, että ne tehdään käytännössä tyhjiksi. Komissio riitauttaa esitettyjen perustelujen pätevyyden ja katsoo, että nämä rajoitukset ovat jo luonteeltaan sellaisia, että ne ovat joka tapauksessa suhteettomia siihen terveydensuojelun tavoitteeseen nähden, johon niiden perusteeksi ensisijaisesti vedotaan.